KIRJALLINEN KYSYMYS E-2797/02 esittäjä(t): Caroline Lucas (Verts/ALE) komissiolle. Matalataajuinen kaikuluotain.



Virallinen lehti nro 222 E , 18/09/2003 s. 0017 - 0018



KIRJALLINEN KYSYMYS E-2797/02 esittäjä(t): Caroline Lucas (Verts/ALE) komissiolle (7. lokakuuta 2002) Aihe: Matalataajuinen kaikuluotain Viitaten komission aiempaan kysymykseeni E-2442/01(1) antamaan vastaukseen: Yhdysvaltain laivasto käyttää matalataajuista kaikuluotainta (Low Frequency Active Sonar, LFAS) tieteellisiin, kaupallisiin ja sotilaallisiin tarkoituksiin Atlantin valtamerellä ja myös Azorien lähellä sijaitsevalla alueella, joka on Portugalin aluevesillä. Matalataajuisen kaikuluotaimen käytöllä Portugalin aluevesillä tai niiden ulkopuolella voi olla merkittäviä haitallisia vaikutuksia Portugalin aluevesillä eläviin valaisiin ja delfiineihin. Siksi Portugalin on ryhdyttävä asianmukaisiin toimiin estääkseen sellaisten valaslajien tahallinen häiritseminen, jotka on jo suojeltu tiukasti neuvoston direktiivillä 92/43/ETY(2). On lisäksi todisteita siitä, että Ranska, Saksa, Alankomaat, Britannia ja NATO kehittävät parhaillaan samanlaisia LFAS-järjestelmiä. Kun nämä seikat otetaan huomioon, aikooko komissio nyt käsitellä asiaa Yhdysvaltain hallituksen kanssa? Aikooko komissio muistuttaa Portugalin hallitusta sille neuvoston direktiivin 92/43 mukaan kuuluvasta velvoitteesta? Onko komissio tietoinen samanlaisten hankkeiden kehittelystä jäsenvaltioissa tai NATOssa? (1) EYVL C 81 E, 4.4.2002, s. 177. (2) EYVL L 206, 22.7.1992, s. 7. Margot Wallströmin komission puolesta antama vastaus (29. marraskuuta 2002) Valaita suojellaan tarkasti luontotyyppidirektiivillä 92/43/ETY(1), jonka mukaan jäsenvaltioiden on ryhdyttävä toimiin valaiden säilyttämiseksi. Matalataajuinen kaikuluotain käyttää voimakkaita ja matalataajuisia ääni-impulsseja. On selviä viitteitä siitä, että tällaiset äänet saattavat häiritä valaita, mutta ongelman vakavuutta ja laajuutta on vielä tutkittava. Komissio katsoo, että tällaisen teknologian käyttö edellyttää erityisiä varotoimia, joiden yhteydessä valaille mahdollisesti aiheutuvat häiriöt otetaan huomioon. Direktiivin 92/43/ETY valaiden suojelua koskevat säännökset ovat kokonaisuudessaan voimassa jäsenvaltioiden aluevesillä kuten myös yksinomaisten talousalueiden vesillä, jos kyseinen jäsenvaltio käyttää kyseisellä alueella yksinoikeuksiaan. Komissio on useaan otteeseen muistuttanut jäsenvaltioita tästä seikasta. Toistaiseksi suurin osa tiedoista, jotka komissio on saanut tällaisista kaikuluotaimista, liittyy johonkin sotilaalliseen toimintaan, jonka aikana valaita on ajautunut rannoille. Huolimatta siitä, että yhteisön lainsäädännössä ei vaadita jäsenvaltioita raportoimaan toimistaan poikkeuksien tai kantelujen tapaisia erityistapauksia lukuun ottamatta, komissio pyysi 20. marraskuuta 2000 kokoontuneessa luontotyyppikomiteassa lisätietoja sellaisten jäsenvaltioiden kansallisilta viranomaisilta, joissa edellä mainitut tapahtumat ovat todennäköisiä. Komissio ei aio toistaiseksi tuoda asiaa esille Euroopan unionin ja Yhdysvaltojen välisten suhteiden puitteissa. (1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992), direktiivi sellaisena kuin se on muutettuna Itävallan, Suomen ja Ruotsin liittymisasiakirjalla (EYVL L 1, 1.1.1995).